title: 2007/539/KE: Deċiżjoni tal-Kummissjoni ta’ l- 4 ta’ Lulju 2007 li twaqqaf il-proċeduri ta’ l- antidumping fir-rigward ta’ ċerti sistemi tal-kamera li joriġinaw mill-Ġappun

text:
               31.7.2007

               MT

               Il-Ġurnal Uffiċjali ta’ l-Unjoni Ewropea

               L 198/32

         DEĊIŻJONI TAL-KUMMISSJONI
   ta’ l-4 ta’ Lulju 2007
   li twaqqaf il-proċeduri ta’ l-antidumping fir-rigward ta’ ċerti sistemi tal-kamera li joriġinaw mill-Ġappun
   (2007/539/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament tal-Kunsill (KE) Nru 384/96 tat-22 ta’ Diċcembru 1995 dwar il-ħarsien kontra importazzjonijiet oġġett ta’ dumping minn pajjiżi mhux membri tal-Komunità Ewropea (1) (“ir-Regolament bażiku”), u b’mod partikolari l-Artikolu 9 tiegħu,
   Wara li kkonsultat il-Kumitat Konsultattiv,
   Billi:
   A.   L-INVESTIGAZZJONI PREŻENTI

               (1)

               Fl-4 ta’ April 2006, il-Kummissjoni rċeviet ilment rigward l-allegazzjoni ta’ dumping inġurjuż minn importazzjonijiet ta’ ċerti sistemi tal-kamera li joriġinaw mill-Ġappun.

               (2)

               L-ilment tressaq minn Grass Valley Nederland BV f’isem il-produtturi tal-Komunità li jirrappreżentaw parti kbira mill-produzzjoni totali tal-Komunità ta’ ċerti sistemi tal-kamera skond l-Artikoli 4(1) u 5(4) tar-Regolament bażiku.

               (3)

               L-ilment prima facie kien fih evidenza ta' l-eżistenza ta' dumping u ta’ ħsara materjali li rriżultat minnu, li tqieset biżżejjed biex ikun iġġustifikat il-bidu ta’ proċediment ta’ antidumping.

               (4)

               Permezz ta’ avviż (“l-avviż tal-bidu”) ippubblikat fil-Ġurnal Uffiċjali ta’ l-Unjoni Ewropea
                   (2), il-Kummissjoni fetħet proċediment ta’ antidumping rigward l-importazzjonijiet lejn il-Komunità ta’ ċerti sistemi tal-kamera, li attwalment huma kklassifikati bil-Kodiċijiet NM ex 8525 80 19, ex 8528 49 35, ex 8528 49 91, ex 8528 59 90, ex 8529 90 92, ex 8529 90 97, ex 8537 10 91, ex 8537 10 99 u 8543 70 90 (kodiċijiet tan-NM mill-1 ta’ Jannar 2007) u li joriġinaw mill-Ġappun.

               (5)

               L-avviż tal-bidu ddefinixxa l-prodott ‘ċerti sistemi tal-kamera’ li joriġinaw fil-Ġappun li jikkonsistu minn:

                           (a)

                           ras tal-kamera (camera head):

                                       (i)

                                       bi viewfinder integrat, kollegament jew kapaċità ta’ viewfinder,

                                       (ii)

                                       bi blokka ottika integrata, modulu fuq quddiem jew tagħmir simili (ara d-deskrizzjoni ta’ hawn taħt), kollegament jew kapaċità

                                       (iii)

                                       jew f’biċċa waħda bir-ras tal-kamera u l-adaptor tal-kamera f’kisi protettiv (housing) wieħed, inkella separati;

                           (b)

                              adaptor tal-kamera. Dan jista’ jkun jew jista’ ma jkunx integrat fir-ras tal-kamera;

                           (c)

                           blokka ottika, modulu ta’ quddiem jew tagħmir simili b’senser ta’ l-immaġini wieħed jew aktar, fejn id-daqs djagonali effettiv ta’ l-iskening erja sensittiva għad-dawl huwa ekwivalenti għal 6 mm jew aktar. Dan jista' jkun jew jista' ma jkunx integrat fir-ras tal-kamera;

                           (d)

                              viewfinder tal-kamera. Din tista’ tkun jew tista’ ma tkunx integrata fir-ras tal-kamera;

                           (e)

                           stazzjoni ta’ bażi jew unità tal-kontroll tal-kamera (Camera Control Unit - “CCU”) kollegata mal-kamera permezz ta’ kejbil jew b’mezz ieħor bħalma huwa kollegament wajerless;

                           (f)

                           pannell tal-kontroll operazzjonali (Operational Control Panel - OCP) jew tagħmir ekwivalenti għall-kontroll tal-kamera (jiġifieri għal-aġġustament tal-kulur, ftuħ tal-lenti jew l-iris) ta’ kameras uniċi;

                           (g)

                           pannell tal-kontroll ewlieni (Master Control Panel - “MCP”) jew unità ewlenija għas-set-up (Master set-up unit - “MSU”) għas-superviżjoni u għall-aġġustament ta’ bosta kameras mill-bogħod;

                           (h)

                           unità ta’ l-adattament tal-lenti tal-kaxxa bħala Adapter Kbir tal-Lenti jew SuperXpander li tippermetti sabiex sistemi portable tal-kameras jintużaw ma’ lentijiet tat-tip tal-kaxxa.

                     impurtati flimkien, jew separatament, u li joriġinaw fil-Ġappun.
               Mhuwiex dejjem meħtieġ li s-sistemi tal-kameras jikkonsistu mill-komponenti kollha ta’ hawn fuq.
               Il-komponenti differenti msemmija hawn fuq (mhux ras il-kamera) ta’ sistema tal-kamera ma jistgħux jaħdmu b’mod separat u ma jistgħux jintużaw ’il barra mis-sistema tal-kamera ta’ produttur partikolari.
               Lentijiet u rekorders li mhumiex fl-istess kisi protettiv b’ras tal-kamera mhumiex koperti mill-istess prodott.
               Il-prodott ikkonċernat huwa inklinat li jintuża fix-xandir, għall-ġabra ta’ l-aħbarijiet, għaċ-ċinematografija diġitali jew għall-applikazjonijiet professjonali. Applikazzjonijiet professjonali jinkludu (iżda mhumiex limitati għalih) l-użu ta’ dawn is-sistemi għall-ħolqien ta’ materjal vidjografiku edukattiv, ta' divertiment, promozzjonali u dokumentarju, kemm għal distribuzzjoni interna kif ukoll għal dik esterna.

               (6)

               Il-prodott kopert mir-Regolament tal-Kunsill (KE) Nru 2042/2000 (3) , jiġifieri sistemi tal-kameras tat-televiżjoni li joriġinaw mill-Ġappun, li bħalissa jaqgħu taħt il-kodiċijiet tan-NM ex 8525 80 19, ex 8528 49 35, ex 8528 49 91, ex 8528 59 90, ex 8529 90 92, ex 8529 90 97, ex 8537 10 91, ex 8537 10 99 u 8543 70 90 (kodiċijiet tan-NM mill-1 ta’ Jannar 2007) jaqa’ kompletament taħt id-definizzjoni tal-prodott mogħtija hawn fuq. F’Diċembru 2006, il-Kunsill, bir-Regolament (KE) Nru 1910/2006 (4) kompla jikkonferma dawn il-miżuri għal reviżjoni ta’ l-iskadenza skond l-Artikolu 11(2) tar-Regolament bażiku (“il-miżuri oriġinali”). Il-miżuri oriġinali huma indirizzati f’regolament parallel, ir-Regolament tal-Kunsill (KE) Nru 906/2007 (5).

               (7)

               Uffiċjalment il-Kummissjoni għarrfet lill-produtturi esportaturi, l-importaturi u l-assoċjazzjonijiet ta' importaturi jew l-esportaturi magħrufa li huma kkonċernati, ir-rappreżentanti tal-pajjiż esportatur, l-utenti, l-organizzazzjonijiet tal-konsumaturi u l-produtturi tal-Komunità li qed iressqu l-ilment, bil-bidu ta’ l-investigazzjoni. Il-partijiet interessati ngħataw l-opportunità li jressqu l-fehmiet tagħhom bil-miktub u li jitolbu seduta fil-limitu taż-żmien stabbilit fl-avviż ta’ bidu u ntbagħtu kwestjonarji lill-partijiet kollha interessati.

         B.   IRTIRAR TA' L-ILMENT U TERMINAZZJONI TAL-PROĊEDURA

               (8)

               B’ittra tat-12 ta’ April 2007 indirizzata lill-Kummissjoni, Grass Valley Nederland B.V. irtirat formalment l-ilment tagħha.

               (9)

               Bi ftehim ma’ l-Artikolu 9(1) tar-Regolament Bażiku, il-proċediment jista’ jiġi tterminat meta l-ilment jiġi rtirat, jekk terminazzjoni bħal din ma tkunx fl-interess tal-komunità.

               (10)

               Il-Kummissjoni qieset li l-proċediment attwali għandu jintemm peress li l-investigazzjoni ma sabet ebda fatt li juri li t-terminazzjoni ma tkunx fl-interess Komunitarju. Il-partijiet interessati ġew infurmati kif jixraq u ngħataw l-opportunità li jikkummentaw. Ma tressqu ebda kummenti li jindikaw li tali terminazzjoni tal-proċediment ma jkunx fl-interess tal-Komunità.

               (11)

               Il-Kummissjoni għalhekk tikkonkludi li l-proċediment ta’ l-antidumping li jikkonċerna l-importazzjoni fil-Komunità ta' ċerti sistemi tal-kamera li joriġinaw fil-Ġappun għandu jiġi tterminat mingħajr l-impożizzjoni ta' miżuri ta’ l-antidumping,

               (12)

               Il-miżuri previsti f'din id-Deċiżjoni huma konformi ma’ l-opinjoni tal-Kumitat Konsultattiv.

         ADOTTAT DIN ID-DEĊIŻJONI:
   Artikolu Uniku
   Il-proċediment dwar l-antidumping li jikkonċerna l-importazzjonijiet fil-Komunità ta’ ċerti sistemi tal-kamera li joriġinaw fil-Ġappun, huwa b'dan itterminat.

      Magħmul fi Brussell, 4 ta’ Lulju 2007.

            Għall-Kummissjoni

         Peter MANDELSON

            Membru tal-Kummissjoni

      (1)  ĠU L 56, 6.3.1996, p. 1. Ir-Regolament kif emendat l-aħħar bir-Regolament (KE) Nru 2117/2005 (ĠU L 340, 23.12.2005, p. 17).

      (2)  ĠU C 117, 18.5.2006 , p. 8.

      (3)  ĠU L 244, 29.9.2000, p. 38. Ir-Regolament kif emendat l-aħħar bir-Regolament (KE) Nru 1909/2006 (ĠU L 365, 21.12.2006, p. 1).

      (4)  ĠU L 365, 21.12.2006, p. 7.

      (5)  Ara paġna 1 ta’ dan il-Ġurnal Uffiċjali.


title: Deċiżjoni tal-Kummissjoni tas- 17 ta’ Diċembru 2009 li tawtorizza indikazzjoni tas-saħħa dwar l-effett ta’ konċentrat tat-tadam li jinħall fl-ilma fl-aggregazzjoni tal-plejtlets u l-għoti tal-protezzjoni tad-dejta skont ir-Regolament (KE) Nru 1924/2006 tal-Parlament Ewropew u tal-Kunsill (notifikata bid-dokument numru C(2009) 10113) (Test b’relevanza għaż-ŻEE)

text:
               18.12.2009

               MT

               Il-Ġurnal Uffiċjali tal-Unjoni Ewropea

               L 336/55

         DEĊIŻJONI TAL-KUMMISSJONI
   tas-17 ta’ Diċembru 2009
   li tawtorizza indikazzjoni tas-saħħa dwar l-effett ta’ konċentrat tat-tadam li jinħall fl-ilma fl-aggregazzjoni tal-plejtlets u l-għoti tal-protezzjoni tad-dejta skont ir-Regolament (KE) Nru 1924/2006 tal-Parlament Ewropew u tal-Kunsill
   (notifikata bid-dokument numru C(2009) 10113)
   (It-test bl-ingliż biss huwa awtentiku)
   (Test b’relevanza għaż-ŻEE)
   (2009/980/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 1924/2006 tal-Parlament Ewropew u tal-Kunsill tal-20 ta’ Diċembru 2006 dwar indikazzjonijiet dwar in-nutrizzjoni u s-saħħa mogħtija fuq l-ikel (1), u b’mod partikolari l-Artikolu 18(4) tiegħu,
   Billi:

               (1)

               Skont ir-Regolament (KE) Nru 1924/2006 l-istqarrijiet dwar is-saħħa li saru fuq l-ikel huma projbiti sakemm dawn ma jkunux awtorizzati mill-Kummissjoni b’konformità ma’ dan ir-Regolament u ma jkunux inklużi f’lista ta’ stqarrijiet permessi.

               (2)

               Ir-Regolament (KE) Nru 1924/2006 jistipula wkoll li l-applikazzjonijiet għall-awtorizzazzjonijiet ta’ stqarrijiet dwar is-saħħa jistgħu jitressqu mill-operaturi tan-negozji tal-ikel quddiem l-awtorità kompetenti nazzjonali ta’ Stat Membru. L-awtorità kompetenti nazzjonali għandha tressaq applikazzjonijiet validi lill-Awtorità Ewropea dwar is-Sigurtà tal-Ikel (EFSA), minn hawn “il quddiem imsejħa l-Awtorità”.

               (3)

               Wara li tirċievi applikazzjoni l-Awtorità għandha tgħarraf bla dewmien lill-Istati Membri l-oħra u lill-Kummissjoni u tipprovdi opinjoni dwar l-istqarrija kkonċernata li tirrigwarda s-saħħa.

               (4)

               Il-Kummissjoni għandha tiddeċiedi dwar l-awtorizzazzjoni ta’ stqarrijiet dwar is-saħħa filwaqt li tqis l-opinjoni mogħtija mill-Awtorità.

               (5)

               Biex tiġi stimolata l-innovazzjoni, l-indikazzjonijiet tas-saħħa li huma bbażati fuq provi xjentifiċi ġodda żviluppati dan l-aħħar u/jew li jinkludi talba għall-protezzjoni tad-dejta għandhom ikollhom tip ta’ awtorizzazzjoni mgħaġġla. Meta fuq talba tar-rikorrenti għall-protezzjoni tad-dejta, il-Kummissjoni tipproponi li tillimita l-użu ta’ tali dejta favur ir-rikorrenti, tali restrizzjoni għandha, skont l-Artikolu 21 tar-Regolament (KE) Nru 1924/2006, tiskadi wara ħames snin.

               (6)

               Wara applikazzjoni minn Provexis Natural Products Ltd, imressqa fis-7 ta’ Jannar 2009 skont l-Artikolu 13(5) tar-Regolament (KE) Nru 1924/2006, l-Awtorità ntalbet tagħti opinjoni dwar indikazzjoni tas-saħħa li tirrigwarda l-effett ta’ Konċentrat tat-Tadam li jinħall fl-ilma (KTJI) I u II fuq l-attività ta’ plejtlets fid-demm f’persuni b’saħħithom (Mistoqsija Nru EFSA-Q-2009-00229) (2). L-istqarrija proposta mill-applikant kienet tgħid dan li ġej: “Jgħin biex iżomm il-fluss tad-demm li hu tajjeb għas-saħħa u l-benefiċċji għaċ-ċirkolazzjoni”.

               (7)

               Fit-28 ta’ Mejju 2009, il-Kummissjoni u l-Istati Membri rċevew l-opinjoni xjentifika mingħand l-Awtorità li kkonkludiet li fuq il-bażi tad-dejta ppreżentata, ma ġietx stabbilita rabta ta’ kawża u effett bejn il-konsum tal-KTJI I u II u l-fatt li dan jgħin biex iżomm l-aggregazzjoni tal-plejtlets b’mod normali. Bla ħsara għar-reviżjoni tal-kliem, filwaqt li titqies b’mod partikolari l-ħtieġa msemmija fl-Artikolu 5(2) tar-Regolament (KE) Nru 1924/2006, it-talba għandha titqies bħala konformi mar-rekwiżiti tar-Regolament (KE) Nru 1924/2006, u għandha tkun inkluża fil-lista Komunitarja ta’ stqarrijiet permessi.

               (8)

               Wieħed mill-għanijiet tar-Regolament (KE) Nru 1924/2006 hu li jiġi żgurat li l-indikazzjonijiet dwar is-saħħa jkunu veri, ċari u affidabbli u utli għall-konsumatur, u li l-kliem u l-preżentazzjoni għandhom jitqiesu f’dan ir-rigward. Għalhekk, meta l-mod kif jitpoġġa l-kliem tal-indikazzjonijiet użat mill-applikant ikollu l-istess tifsira għall-konsumatur bħal dak li jingħad f’indikazzjoni tas-saħħa awtorizzata, billi dawn juru l-istess relazzjoni li teżisti bejn kategorija ta’ ikel, tip ta’ ikel jew xi wieħed mill-kostitwenti tiegħu u s-saħħa, dawn għandhom ikunu suġġetti għall-istess kundizzjonijiet tal-użu, kif hemm indikat fl-Anness tad-Deċiżjoni preżenti.

               (9)

               L-Awtorità indikat fl-opinjoni tagħha li l-konklużjonijiet tagħha ma setgħux jintlaħqu mingħajr ma jiġu meħuda inkonsiderazzjoni d-disa’ studji msemmija mir-rikorrent bħala proprjetarji.

               (10)

               Wara li rċeviet l-opinjoni tal-Awtorità, il-Kummissjoni talbet aktar kjarifika mill-applikant dwar il-ġustifikazzjoni mogħtija fir-rigward tad-disa’ studji msemmija bħala proprjetarji u, b’mod partikolari fir-rigward tad-“dritt esklużiv ta’ referenza” kif imsemmi fl-Artikolu 21 (1)(b) tar-Regolament (KE) Nru 1924/2006. L-informazzjoni kollha ġustifikabbli pprovduta mill-applikant ġiet valutata. Għas-seba’ studji mhux ippubblikati hu kkunsidrat li r-rekwiżiti stabbiliti fl-Artikolu 21(1) tar-Regolament (KE) Nru 1924/2006 huma sodisfatti. Għalhekk, id-dejta xjentifika u informazzjoni oħra inklużi fis-seba’ istudji ma jistgħux jintużaw għall-benefiċċju ta’ applikant sussegwenti għall-perjodu ta’ ħames snin mid-data tal-awtorizzazzjoni, skont il-kundizzjonijiet stabbiliti fl-Artikolu 21(1) ta’ dak ir-Regolament. Għaż-żewġ studji, li kienu ġew ippubblikati qabel is-sottomissjoni tal-applikazzjoni għall-awtorizzazzjoni tal-indikazzjoni tas-saħħa (3), għandu jiġi kkunsidrat li ladarba li l-istudji ġew ippubblikati u saru disponibbli għall-pubbliku, il-protezzjoni tagħhom ma tkunx ġustifikata fid-dawl tal-għan tar-Regolament (KE) Nru 1924/2006 li hu li jipproteġi l-investiment magħmul minn innovaturi fil-ġbir ta’ informazzjoni u dejta li jsostnu applikazzjoni skont ir-Regolament u għalhekk m’għandux jingħata.

               (11)

               Il-kummenti mingħand l-applikant li rċeviet il-Kummissjoni, skont l-Artikolu 16(6) tar-Regolament (KE) Nru 1924/2006, ġew ikkunsidrati fit-tfassil tal-miżuri stiġpulati f’din id-Deċiżjoni.

               (12)

               L-Istati Membri kienu kkonsultati,

         ADOTTAT DIN ID-DEĊIŻJONI:
   Artikolu 1
   L-istqarrija dwar is-saħħa stabbilita fl-Anness ta’ din id-Deċiżjoni m’għandhiex tiġi inkluża fil-lista Komunitarja ta’ indikazzjonijiet permessi kif previsti fl-Artikolu 13(3) tar-Regolament (KE) Nru 1924/2006.
   Artikolu 2
   Id-dejta xjentifika u informazzjoni oħra inklużi fl-istudji identifikati fl-Anness ta’ din id-Deċiżjoni għandhom jiġu ristretti għall-użu għall-benefiċċju tal-applikanti għal perjodu ta’ ħames snin mid-data tal-awtorizzazzjoni skont il-kundizzjonijiet stabbiliti fl-Artikolu 21 (1) tar-Regolament (KE) Nru 1924/2006.
   Artikolu 3
   Din id-Deċiżjoni hija indirizzata lill Provexis Natural Products Ltd., Thames Court, 1 Victoria Street, Windsor, Berkshire, SL4 1YB, ir-Renju Unit.

      Magħmul fi Brussell, is-17 ta’ Diċembru 2009.

            Għall-Kummissjoni

         Androulla VASSILIOU

            Membru tal-Kummissjoni

      (1)  ĠU L 404, 30.12.2006, p. 9.

      (2)  Il-Ġurnal tal-EFSA (2009) 1101, The American Journal of Critical Nutrition, 2006, Vol 84, pp. 1-15.

      (3)  O’ Kennedy N, Crosbie L, van Lieshout M, Broom JI, Webb DJ, Duttaroy AK, Effects of tomato extract on platelet function: a double-blinded crossover study in healthy humans, pp. 561-569 u O’Kennedy N, Crosbie L, van Lieshout M, Broom JI, Webb DJ, Duttaroy AK. Effects of antiplatelet components of tomato extract on platelet function in vitro and ex vivo: a time-course cannulation study in healthy humans, pp. 579.

      ANNESS

                  Applikant – Indirizz

                  Nutrijent, sustanza, ikel jew kategorija ta’ ikel

                  Indikazzjoni

                  Kondizzjonijiet tal-użu tal-indikazzjoni

                  Kondizzjonijiet u/jew restrizzjonijiet tal-użu tal-ikel u/jew dikjarazzjoni jew twissija addizzjonali

                  Dejta propjetarja ristretta għall-użu għall-benefiċċju tal-applikant

                  Referenza tal-opinjoni tal-EFSA

                  Provexis Natural Products Ltd., Thames Court, 1 Victoria Street, Windsor, Berkshire, SL4 1YB, ir-Renju Unit.

                  Konċentrat tat-Tadam li jinħall fl-Ilma (KTJI) I u II

                  Konċentrat tat-Tadam li jinħall fl-Ilma (KTJI) I u II jgħin biex tinżamm b’mod normali l-aggregazzjoni tal-plejtlets, li tikkontribwixxi għall-fluss tad-demm tajjeb għas-saħħa

                  Informazzjoni lill-konsumatur li l-effett ta’ benefiċċju huwa akkwistat bil-konsum ta’ kuljum ta’ 3 g ta’ KTJI I jew 150 mg ta’ KTJI II sa 250 ml taż-żewġ tipi tal-meraq tal-frott jew, xarbiet bit-togħma jew xorb tal-jogurt (sakemm dan ma jkunx pasturizzat ħafna)

                              1.

                              O’ Kennedy N, Crosbie L, van Lieshout M, Broom JI, Webb DJ, Duttaroy AK, 2003a. Il-persistenza tal-effett kontra l-plejtlets ta’ doża waħda ta’ KTJI hu ekwivalenti għal 2 tadamiet friski fi żmien ta’ 24 siegħa. REC Nru 02/0269

                              2.

                              O’ Kennedy et al. 2003b. Studju mifrux u kkontrollat ta’ 42 jum magħmul b’mod ġenerali biex jevalwa l-effetti tal-konsum ta’ kuljum tal-KTJI fuq il-funzjoni tal-plejtlets, il-koagulazzjoni u xi indikaturi tar-riskju tal-linja bażi tas-CVD. REC Nru 03/0177.

                              3.

                              O’ Kennedy et al. 2005. L-effetti tal-konsum esaġerat tas-Sirco®, meraq tal-frott li għandu jiġi kkunsmat darba kuljum li fih 12 g/L tal-KTJI, fuq il-funzjoni tal-plejtlets f’pazjenti b’saħħithom. REC Nru 05/S0802/77.

                              4.

                              O’ Kennedy et al. 2006c. Studju pilota li jqabbel l-effetti kontra l-plejtlets tal-KTJI f’suġġetti b’saħħithom, wara l-konsum f’żewġ matriċijiet tal-ikel differenti. REC Nru 06/S0802/60.

                              5.

                              O’ Kennedy et al. 2007. Studju mifrux u kkontrollat u magħmul b’mod ġenerali biex iqabbel l-effetti kontra l-plejtlets ta’ tliet formati differenti ta’ KTJI fi bnedmin b’saħħithom. REC Nru 07/S0801/13.

                              6.

                              Song V, Sheddon A, Horgan G u O ‘Kennedy N. Attivita antikoagulatorja u antiinfjammatorja tal-WSTC fil-plejtlets u ċ-ċelluli endoteljali. Manuskritt għas-sottomissjoni; 2008.

                              7.

                              Zhang F, Song V, Neascu M, Crosbie L, Duncan G, Horgan G, de Roos B u O ‘Kennedy N. Studji tal-influss ċitometriku u proteomiku li janalizzaw l-effetti tal-WSTC fuq il-funzjoni tal-plejtlets in vitro. Mhux ippubblikati, 2007/2008.

                  Q-2009-00229


title: 2009/194/KE: Deċiżjoni tal-Parlament Ewropew tat- 22 ta' April 2008 dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2006, Taqsima VII – il-Kumitat tar-Reġjuni

text:
               31.3.2009

               MT

               Il-Ġurnal Uffiċjali tal-Unjoni Ewropea

               L 88/83

         DEĊIŻJONI TAL-PARLAMENT EWROPEW
   tat-22 ta' April 2008
   dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2006, Taqsima VII – il-Kumitat tar-Reġjuni
   (2009/194/KE)
   IL-PARLAMENT EWROPEW,
   wara li kkunsidra l-baġit ġenerali tal-Unjoni Ewropea għas-sena finanzjarja 2006 (1),
   wara li kkunsidra l-kontabilità annwali finali tal-Komunitajiet Ewropej għas-sena finanzjarja 2006 – Volum I (C6-0368/2007) (2),
   wara li kkunsidra r-rapport annwali tal-Kumitat tar-Reġjuni għall-awtorità tal-kwittanza dwar verifiki interni mwettqa fl-2006,
   wara li kkunsidra r-Rapport Annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2006 u r-rapporti speċjali tal-Qorti tal-Awdituri, flimkien mat-tweġibiet tal-istituzzjonijiet verifikati (3),
   wara li kkunsidra l-istqarrija ta' assigurazzjoni dwar l-affidabilità tal-kontijiet kif ukoll tal-legalità u r-regolarità tat-tranżazzjonijiet sottostanti pprovduti mill-Qorti tal-Awdituri skont l-Artikolu 248 tat-Trattat KE (4),
   wara li kkunsidra l-Artikoli 272(10), 274, 275 u 276 tat-Trattat tal-KE,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u partikolarment l-Artikoli 50, 86, 145, 146 u 147 tiegħu,
   wara li kkunsidra ir-Regola 71 u l-Anness V tar-Regoli tal-Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit (A6-0095/2008),

               1.

               Jagħti kwittanza lis-Segretarju Ġenerali tal-Kumitat tar-Reġjuni fir-rigward tal-implimentazzjoni tal-baġit tal-Kumitat tar-Reġjuni għas-sena finanzjarja 2006;

               2.

               Jindika l-osservazzjonijiet tiegħu fir-riżoluzzjoni ta' hawn taħt;

               3.

               Jagħti struzzjonijiet lill-President tiegħu biex iressaq din id-deċiżjoni u r-riżoluzzjoni li tifforma parti integrali minnha lill-Kunsill, il-Kummissjoni, il-Qorti tal-Ġustizzja, il-Qorti tal-Awdituri, l-Ombudsman Ewropew u l-Kontrollur Ewropew għall-Protezzjoni tad-Dejta, u biex jagħmel l-arranġamenti għall-pubblikazzjoni tagħhom f’Il-Ġurnal Uffiċjali tal-Unjoni Ewropea (serje L).

            Il-President

         Hans-Gert PÖTTERING

            Is-Segretarju Ġenerali

         Harald RØMER

      (1)  ĠU L 78, 15.3.2006.

      (2)  ĠU C 274, 15.11.2007, p. 1.

      (3)  ĠU C 273, 15.11.2007, p. 1.

      (4)  ĠU C 274, 15.11.2007, p. 130.

      (5)  ĠU L 248, 16.9.2002, p. 1.
    ---documentbreak---

               31.3.2009

               MT

               Il-Ġurnal Uffiċjali tal-Unjoni Ewropea

               L 88/84

         RIŻOLUZZJONI TAL-PARLAMENT EWROPEW
   tat-22 ta’ April 2008
   b’osservazzjonijiet li jiffurmaw parti integrali mid-deċiżjoni tal-kwittanza fir-rigward tal-implimentazzjoni tal-baġit ġenerali tal-Unjoni Ewropea għas-sena finanzjarja 2006, Taqsima VII – il-Kumitat tar-Reġjuni
   IL-PARLAMENT EWROPEW,
   wara li kkunsidra l-baġit ġenerali tal-Unjoni Ewropea għas-sena finanzjarja 2006 (1),
   wara li kkunsidra l-kontabilità annwali finali tal-Komunitajiet Ewropej għas-sena finanzjarja 2006 – Volum I (C6-0368/2007) (2),
   wara li kkunsidra r-rapport annwali tal-Kumitat tar-Reġjuni għall-awtorità tal-kwittanza dwar verifiki interni mwettqa fl-2006,
   wara li kkunsidra r-Rapport Annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2006 u r-rapporti speċjali tal-Qorti tal-Awdituri, flimkien mat-tweġibiet tal-istituzzjonijiet verifikati (3),
   wara li kkunsidra l-istqarrija ta’ assigurazzjoni dwar l-affidabilità tal-kontijiet kif ukoll tal-legalità u r-regolarità tat-tranżazzjonijiet sottostanti pprovduti mill-Qorti tal-Awdituri skont l-Artikolu 248 tat-Trattat KE (4),
   wara li kkunsidra l-Artikoli 272(10), 274, 275 u 276 tat-Trattat tal-KE,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u partikolarment l-Artikoli 50, 86, 145, 146 u 147 tiegħu,
   wara li kkunsidra ir-Regola 71 u l-Anness V tar-Regoli tal-Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit (A6-0095/2008),

               1.

               Jinnota li fl-2006 il-CoR kellu disponibbli approprjazzjonijiet ta’ impenn li jammontaw għal total ta’ EUR 74 391 953,27 (2005: EUR 69,570,456.32), b’rata ta’ utilizzazzjoni ta’ 97,94 %;

               2.

               Jinnota li, wara l-introduzzjoni tal-verifika tad-dovut b’effett mill-1 ta’ Jannar 2005, l-istqarrijiet finanzjarji tal-CoR juru riżultat ekonomiku negattiv għas-sena finanzjarja 2006 (EUR 8 306 761) u ammonti identiċi ta’ assi u obbligi (EUR 101 124 165);

               3.

               Jilqa’ l-firma f’Diċembru 2007 ta’ Ftehima ta’ Koperazzjoni Amministrattiva ġdida bejn l-EESC u l-CoR għall-perjodu 2008 sa 2014; huwa konvint li l-koperazzjoni bejn iż-żewġ istituzzjonijiet se tkun vantaġġuża finanzjarjament għal dawk li jħallsu t-taxxa fl-Ewropa;

               4.

               Jilqa’ b’sodisfazzjon l-impenn ċar taż-żewġ Kumitati għall-għan tal-armonizzazzjoni tal-istandards tal-kontroll intern tagħhom, ibbażati fuq l-aħjar prattiki, kif ukoll proċeduri finanzjarji rilevanti oħra marbuta mas-Servizzi Konġunti;

               5.

               Jinnota li l-Ftehima l-ġdida żżomm l-oqsma l-iktar importanti (infrastrutturi, IT u telekomunikazzjonijiet kif ukoll it-traduzzjoni, inkluża l-produzzjoni tad-dokumenti) fil-qasam tal-mandat tas-Servizzi Konġunti, waqt li numru limitat ta’ servizzi kienu separati, bħas-servizzi interni, is-servizz soċjo-mediku, il-librerija u t-tħejjija għall-istampar;

               6.

               Jinsisti madankollu li dan is-separazzjoni għandha tkun newtrali mill-baġit u, għalhekk, iħeġġeġ liż-żewġ Kumitati biex jagħmlu analiżi konġunta bħala parti mir-reviżjoni ta’ nofs il-perjodu ta’ żmien sabiex jevalwaw jekk iċ-ċaqlieq ta’ riżorsi kienx ta’ benefiċċju għat-tnejn; jistieden liż-żewġ Kumitati biex iżommu lill-Parlament infurmat bil-ftehimiet ta’ koperazzjoni ta’ daqs żgħir fl-oqsma kkonċernati mis-separazzjoni;

               7.

               Jinnota r-rimarka mwettqa mill-ECA fil-paragrafu 10.19 tar-Rapport Annwali msemmi hawn fuq li xi nuqqasijiet ta’ mmaniġġjar u kontroll dehru fir-rigward tal-akkwist pubbliku; jinnota bi tħassib il-perċentwali għoli ta’ proċeduri nnegozjati, minflok sejħiet għall-offerti, fil-kuntest tan-nefqa sħiħa għall-akkwist; jilqa’ b’sodisfazzjon madankollu l-informazzjoni pprovduta mis-Servizzi Konġunti skont liema, għall-parti l-kbira mis-servizzi relatati mal-bini li qabel kienu ngħataw wara proċeduri nnegozjati, kuntratti ġodda ġew iffirmati wara sejħiet għall-offerti jew għaddejjin bħalissa proċeduri ta’ sejħa għall-offerti;

               8.

               Jilqa’ b’sodisfazzjon f’dan il-kuntest il-ħolqien fi ħdan is-Servizzi Konġunti ta’ Taqsima tal-Kuntratti li tipprovdi għajnuna lid-dipartimenti operattivi kollha fis-Servizzi Konġunti fil-qasam tal-akkwist pubbliku; jinnota li skont il-Ftehima l-ġdida s-servizz ta’ verifika tas-Servizzi Konġunti kien ittrasferit għas-servizzi ta’ kull Kumitat;

               9.

               Jinnota li, skont it-tweġibiet tas-Servizzi Konġunti għall-kwestjonarju tar-Rapporteur, bl-okkupazzjoni tal-bini Remorquer u Van Maerlant fl-2007, 92 % tal-ispazju totali għall-uffiċċji tal-Kumitati issa huwa okkupat u l-ħtiġijiet tagħhom għall-ispazju kienu sodisfatti għas-snin li ġejjin;

               10.

               Jinnota fir-rigward tar-rinnovazzjoni tas-sala tad-dħul tal-Montoyer, li l-Awditur Intern tal-EESC ikkonkluda fir-rapport tiegħu li “huwa ma sabx elementi li jissuġġerixxu li l-ħlas tal-multi għal provvista fit-tard tar-rinnovazzjoni tas-sala tal-Montoyer ma kienx f’possibilità li jkun difiż”; jinnota li dan ir-rapport kien preżentat lill-OLAF u li dan ma rriżultax f’xi segwitu li jafu bih l-EESC jew il-CoR;

               11.

               Jinnota li s-servizz ta’ verifika kien trasferit fl-2006 mit-taqsima tal-Baġit u l-Finanzi għat-taqsima tal-Amministrazzjoni Ġenerali, bil-ħsieb li l-prinċipju tas-separazzjoni tal-funzjonijiet u l-indipendenza ta’ dan is-servizz ikunu enfasizzati aktar; jinnota wkoll li l-CoR iqis li huwa wettaq numru sodisfaċenti ta’ kontrolli retrospettivi fl-2006 u li huwa talab is-servizzi kollha tiegħu biex jivverifikaw 5 % tal-fajls kollha fl-2007; jilqa’ l-fatt li l-CoR żied b’mod sinifikattiv ir-riżorsi u l-kapaċitajiet tiegħu fis-servizz ta’ verifika finanzjarja tiegħu;

               12.

               Iqis li huwa kruċjali li l-kontrolli mwettqa, pereżempju, mill-uffiċjali li jawtorizzaw, il-verifikaturi u l-awdituri, ikunu stretti biżżejjed; jenfasizza f’dan il-kuntest l-importanza ta’ numru suffiċjenti ta’ kontrolli mingħajr avviż fis-setturi kollha, flimkien ma’ dawk il-ftit strateġiċi li jippreżentaw riskju ogħla;

               13.

               Jinnota r-rimarka mwettqa mill-ECA fil-paragrafu 10.23 fir-Rapport Annwali tagħha msemmi hawn fuq li fil-kuntest ta’ proċedura ta’ verifika retrospettiva, l-amministrazzjoni tal-CoR sabet li, fil-każ ta’ delegazzjoni nazzjonali waħda, l-ammonti li ngħataw lura lill-membri għal nefqa għall-ivvjaġġar (biljetti tal-ajru) fuq il-bażi ta’ rċevuti miktubin bl-idejn mill-aġenziji tal-ivvjaġġar kienu f’medja ta’ 83 % ogħla mill-prezz attwali stabbilit mil-linja tal-ajru użata;

               14.

               Josserva li, wara dan, l-amministrazzjoni tal-CoR wettqet investigazzjoni wiesgħa dwar din is-sitwazzjoni, li ma kinitx lesta f’Lulju 2007 u li r-riżultati tagħha ma wrewx, fl-opinjoni tal-ECA, li l-ammonti mħallsa għal spejjeż amministrattivi kienu ġustifikati;

               15.

               Jinnota b’sodisfazzjoni li l-CoR iddeċieda li jwettaq aktar rimborsi suġġetti għal konformità ma’ numru ta’ kundizzjonijiet u ssospenda r-rimborsi kollha bbażati fuq dokumenti tal-ivvjaġġar mixtrija skont arranġamenti preċedenti; jilqa’ li, bħala miżura ta’ prekawzjoni, il-CoR informa wkoll lill-OLAF dwar l-evoluzzjoni ta’ verifiki retrospettivi u l-miżuri adottati mill-amministrazzjoni tal-CoR;

               16.

               Jinnota li l-verifika interna dwar trasferimenti tas-salarji, li kienet lesta fl-2006 u li inkludiet reviżjoni dettaljata tat-trasferimenti attwali kollha, żvelat li “nuqqasijiet eżistew fir-rigward tal-prinċipju ta’ separazzjoni tal-funzjonijiet f’dan il-qasam (bidu tal-funzjonijiet u verifika interna) u l-ambjent tal-kontroll kellu jingħata prijorità akbar bil-ħsieb tar-riskji kkonċernati”; jinnota wkoll li s-segwitu għar-rakkomandazzjonijiet tal-Awditur Intern twettaq fi Frar 2007; iħeġġeġ lill-amministrazzjoni tal-CoR biex tiżgura l-implimentazzjoni sħiħa tar-rakkomandazzjonijiet ta’ verifika kollha;

               17.

               Jinnota li, wara investigazzjoni, l-OLAF stabbilixxa fir-rigward ta’ tmien trasferimenti li huma ma kinux f’konformità mal-kundizzjonijiet statutorji u rrakkomanda l-irkupru tal-ammonti żejda li tħallsu mill-uffiċjali kkonċernati; jinnota b’sodisfazzjon li l-irkupri kollha tlestew kmieni fl-2007; jinnota wkoll li fir-rigward ta’ sitt membri tal-istaff, l-OLAF irrakkomanda l-ftuħ ta’ proċedimenti dixxiplinarji, u għal ħamsa minnhom huwa ressaq fajls lill-awtoritajiet Belġjani wkoll;

               18.

               Josserva li, wara talba mill-awtoritajiet Belġjani, l-Awtorità ta’ Ħatra tal-CoR tneħħi l-immunità tal-uffiċjali kkonċernati fis-6 ta’ Lulju 2007 biex jippermettu li jkunu intervistati mill-awtoritajiet; jinnota wkoll li sal-lum, ebda informazzjoni ma waslet għand l-amministrazzjoni tal-CoR dwar jekk l-awtoritajiet Belġjani humiex intenzjonati li jsegwu dawn il-fajls;

               19.

               Jinnota b’sodisfazzjoni li kienet imnedija inkjesta amministrattiva mis-Segretarju Ġenerali tal-CoR u mwettqa mill-ex viċi Direttur Ġenerali tal-Kummissjoni; jinnota li fi tnejn mill-ħames każi fejn il-fajls tressqu lill-awtoritajiet, li l-Awtorità tal-Ħatra tal-CoR iddeċidiet li tiftaħ proċedimenti dixxiplinarji fil-Bord tad-Dixxiplina; jifhem li skont ir-Regolamenti tal-Istaff, tista’ tittieħed deċiżjoni finali f’dawn il-każi biss wara ġudizzju finali preżentat mill-qorti Belġjana;

               20.

               Jinnota li fit-tliet każi l-oħra, l-Awtorità tal-Ħatra se tieħu d-deċiżjoni tagħha fil-ftuħ tal-proċedimenti dixxiplinarji hekk kif hija tirċievi l-informazzjoni meħtieġa dwar is-segwitu li l-awtoritajiet Belġjani huma intenzjonati li jagħtu għal dawn il-fajls; jinnota wkoll li f’każ ieħor, li fih l-OLAF ma ressqitx il-fajl lill-awtoritajiet tal-Belġju, l-Awtorità tal-Ħatra iddeċidiet, bi qbil mar-rakkomandazzjonijiet tal-inkjesta amministrattiva, li tindirizza avviż lill-uffiċjal ikkonċernat; itenni mill-ġdid it-talba tiegħu għal persekuzzjoni stretta tal-każi kollha fejn imġieba frodulenti tista’ tkun pruvata;

               21.

               Jitlob lill-CoR biex iqis miżuri ta’ dixxiplina proporzjonati jekk ir-riżultat tal-każi pendenti għand il-qrati kompetenti ikun jeħtieġhom;

               22.

               Jinnota b’sodisfazzjon li ma hemm ebda problema speċifika aktar għall-CoR fir-rigward tar-reklutaġġ u li huwa jieħu kważi l-kwota sħiħa tiegħu kif negozjat mal-istituzzjonijiet l-oħrajn.

      (1)  ĠU L 78, 15.3.2006.

      (2)  ĠU C 274, 15.11.2007, p. 1.

      (3)  ĠU C 273, 15.11.2007, p. 1.

      (4)  ĠU C 274, 15.11.2007, p. 130.

      (5)  ĠU L 248, 16.9.2002, p. 1.